ভিসিআর-এর সাদাকালো যুগে খুব রঙিন রঙিন দৃশ্য থাকত। বিটিভি-তে সপ্তাহান্তে ইংরেজি মুভি, দু'দিন ‘জঙ্গল বুক'। সেই বয়সটা দুমদাম ফুরিয়ে গেলে বইয়ের তলায় লুকনো উপন্যাসের সংখ্যা বাড়তে শুরু করে। বিকেলে শরীরচর্চার পাশাপাশি শুরু হয় ছুটির দিনে রুচি তৈরির প্রশিক্ষণ। এ প্রক্রিয়ায় বাড়িতে ভিসিআর-এর পেটমোটা বাক্সের ভেতর প্যাঁচানো ফিতের গায়ে লেপ্টে প্রবেশ করেছিল ‘গুপী গাইন বাঘা বাইন’, ‘হীরক রাজার দেশে’। সেই ধারায় পরিণত সময়ে এলো সত্যজিতের ‘জনঅরণ্য’, ‘পরশপাথর’, ‘মহানগর’, অপু ট্রিলজি। এরপর মৃণাল সেনের কলকাতা ট্রিলজির গল্প। ‘ইন্টারভিউ’, ‘কলকাতা-৭১’ আর ‘পদাতিক’ ছবির মুখ্য চরিত্র তো আসলে কলকাতা শহরই। আরও খানিকটা বয়স চট করে বেড়ে গেলে তখন ঋত্বিক ঘটকও প্রবেশ করলেন অনায়াসে। বইয়ের মধ্যে সেই সময় ‘প্রথম আলো’ বা ‘পার্থিব’, ‘মানবজমিন’র মোটা শরীরটা ঠিকই এঁটে গেল সরু বাংলা ব্যাকরণ বইয়ের তলায়। আর এসব কিছুর ভেতর দিয়ে রবীন্দ্রনাথ, শরৎচন্দ্র, রামকৃষ্ণ, বিবেকানন্দ, মাদার তেরেসা বা সত্যজিৎ রায়’র শহর কলকাতা কোনো দিন না দেখেও হয়ে উঠলো আমাদের ভীষণ পরিচিত।